**Projekt: BookKing**

**Názov aktivity: Pustý ostrov**

**Kniha: William Golding - Boh múch**

**Téma (TAGY):** Spoločnosť, etika, spoločenstvo, skupina, psychológia, správanie, rozhodovanie, morálka

**Predmet:** Slovenský jazyk a literatúra

**Ciele:**

1. Vzbudiť záujem o tému a prostredníctvom témy aj o konkrétnu knihu
2. Rozprúdiť debatu o spoločnosti, zodpovednosti jedinca a morálnych dilemách

**Čas:** 2 x 45 minút

**Pomôcky:**

1. šatka na zaviazanie očí pre žiakov
2. kniha

**Postup:**

1. Požiadajte žiakov, aby spomedzi seba vybrali nasledujúce typy osobností. Každý vybratý žiak dostane “ceduľku” (kúsok papiera) s nápisom, akú osobnosť predstavuje. Ak sa v triede niektorá z osobností nenachádza (alebo práve chýba), jednoducho ju vynechajte a pracujte s tým, čo máte.

* + Športovec (atlét, ktorý vyhráva zápasy a každý si rozmyslí, či ho chce naštvať)
  + Mudrc (ide mu matika, ľahko sa učí a bez väčšej námahy vie aj veci, o ktorých ostatní nečítali ani na wikipedii)
  + Líder (ten z vás, podľa ktorého sa riadi celá trieda)
  + Vzduch (o kom z vás takmer neviete, že tu je?)
  + Obľúbenec (nech je, aký je, každý ho má rád)
  + Iná výrazná charakteristika niektorého zo žiakov

1. Rozdajte žiakom šatky a požiadajte ich, aby si nimi zakryli oči. Porozprávajte im príbeh (ideálne trocha dramatizujte):
   * Táto trieda neexistuje. Ste v lietadle, zrazu sa však začne niečo diať. Lietadlo sa trasie, začne prudko klesať, neviete, čo sa deje. Padáte. Začne panika, kričíte. Pokojne si všetci zakričte naozaj. Snažíte sa počúvať inštrukcie letušiek, hľadáte kyslík, obliekate si vesty. Pocíte prudký náraz, snažíte sa zorientovať, všade je dym. Vidíte len blikajúci nápis EXIT. Doplazíte sa k nemu, vypotácate sa na krídlo, zatrasie sa pod vami, padáte. Ste v ľadovej vode. Plávate. Snažíte sa neomdlieť. Keď už nevládzete plávať, necháte sa len tak unášať prúdom. Zrazu je okolo vás hrozivé ticho. Nad hladinou mora sa vznáša opar, veľa toho nevidíte. Zdá sa vám, že vedľa vás niekto pláva. Počujete dychčanie. Potom stratíte vedomie.

* + (Po krátkej odmlke pokračujete:) Pomaly nadobúdate vedomie. (Dajte žiakom pokyn, aby si pomaly dali dole šatky a upozornite ich, že majú byť potichu)
  + (Pokračujete v rozprávaní:) Preberáte sa na pieskovej pláži, premočení a je vám zima. Neviete vôbec kde ste. Je tma, oči si pomaly privikajú na svetlo hviezd. Vidíte, že nie ste sami, spolu s vami je na pláži niekoľko vašich spolucestujúcich. Poobzerajte sa. Áno. Ste tu, uprostred ničoho, spoločne s týmito ľuďmi.
  + Fantázia pracuje? je noc. vlny omývajú pobrežie. V diaľke rozoznávate les. Netušíte, kde ste, kto prežil, čo sa stalo. Netušíte nič.

1. Snažte sa žiakov čo najlepšie zoznámiť so situáciou z úvodu knihy, no neprezrádzajte, že ide o knihu. Malo by ísť najmä o to, aby precítili strach z neistoty a zúfalstvo protagonistov.
2. Opýtajte sa žiakov, čo budú robiť. Ideálne je ich nechať sa rozrozprávať a debatu neriadiť, len povzbudzovať. Môžete ich usmerniť, napríklad poznámkami typu: “Aha, tak ty chces zistiť, či je ostrov obývaný. A nevadí ti, že je tma, si mokrý, zomrelo okolo teba 30 ľudí, netušíš, kde si a čo máš robiť?” Alebo: “Oheň podľa príručky mladých svišťov? Alebo si na prvom strome nazývanom “zápalkovník” odtrhneš suché zápalky pripravené na použitie?” Provokujte a podnecujte otázkami debatu o tom, čo treba robiť. Ideálne je, aby sa naťahovali, treba sa snažiť o to, aby sa deti v názoroch začali rozchádzať a škriepiť.
3. Požiadajte deti, aby sa utíšili a pokračujte v rozprávaní:
   * Zhrňme si situáciu. Ste unavení, zúfalí, prišli ste asi o niekoho blízkeho, kto zahynul pri páde lietadla. Netušíte kde ste. Neviete, či je ostrov obývaný. Je noc a tma. Máte strach, ste k smrti unavení. Najlogickejšie bude si trocha oddýchnuť a počkať, kým sa rozodnie, či?
   * Svitol deň. Napriek strachu ste si trocha pospali, no ráno nieje o nič múdrejšie večera. Musíte zodpovedať na niekoľko základných otázok. Skúste ich sformulovať. (Nechajte žiakov prísť s vlastnými nápadmi a zapisujte ich na tabuľu. Napríklad
     + Čo budeme jesť?
     + Čo budeme piť?
     + Je ostrov obývaný?
     + Nejde náhodou o pevninu?
     + Kto všetko prežil?
     + Čo budeme robiť, aby sme zvýšili šancu, že nás niekto príde zachrániť?
     + …)
4. Rozrátajte žiakov náhodným odpočítavaním od jedna do šesť a požiadajte ich, aby sa podľa svojej číslovky pridali k svojim lídrom so špeciálnou charakteristikou z úvodu hodiny. Jednotky pôjdu k športovcovi, dvojky k mudrlantovi, trojky k lídrovi, atď.
5. Požiadajte žiakov, aby sa v skupine spolu so svojim lídrom v časovom limite (maximálne 7 minút) dohodli, čo podniknú, aby si poradili s otázkami z tabule. Požiadate ich, aby z miesta predniesli, na čom sa dohodli. Po tom, ako prvý tím dorozpráva, sa ostatných opýtate, s čím súhlasia a čo by urobili inak. Ak súhlasia, snažíte sa ich spochybniť, chcete, aby sa hádali a škriepili. Ak sa neškriepia dostatočne, hádajte sa s nimi vy, podpichujte ich.
6. Pokračujte po tímoch a snažte sa dosiahnuť situáciu, že si budú protirečiť.
7. Vysvetlite žiakom, že keďže sa stupňuje ich nesúlad a kopu času márnia hádaním sa, asi by pomohlo, keby si demokraticky zvolili vodcu, ktorého budú všetci rešpektovať a ktorý spraví vo veciach aspoň formálny poriadok.
8. Vysvetlite im, že voliť si môžu z vyššie menovaných osobností (športovec, mudrlant atď). Dajte hlasovať a vodcu postavte pred tabuľu a nechajte ho rozhodnúť o všetkých otázkach. Vždy keď povie, čo sa bude podľa neho robiť, nechajte triedu, aby sa k tomu vyjadrila.
9. Diskutujte s triedou o tom, čo práve zažili. Pomocné otázky:
   * Aké sú vaše pocity?
   * Stotožňujete sa so svojim vodcom a jeho riešeniami?
   * Nemrzí vás, že ste nedostali možnosť byť vodcom?
   * A čo ty, čo si vodcom bol - bol to dobrý pocit?
   * Tí, čo ste neboli nominovaní so žiadnou špeciálnou charakteristikou, necítite sa byť ukrivdení?
   * Nechýbajú vám na pustom ostrove dospelí? Nemáte pocit, že by boli užitoční? Ak áno, ako a prečo? (Smerujeme k otázke morálky, správnych rozhodnutí a podobne)
   * Máte 13 či 14 rokov. Ste schopní fungovať v kolektíve tak, aby všetko klapalo len preto, že viete, že máte zodpovednosť? Najmä ak doma bez reptania ani nevynesiete smeti?
   * Ste spokojní so svojim vodcom? Je tu niekto, kto ho odmietne poslúchať? A ak áno, čo spraví, keď sám nič nezmôže? Nájde si kamarátov medzi tými, ktorý vodcu nemajú radi?
   * Aké tresty vymyslíte pre tých, ktorí porušujú pravidlá?
10. Snažte sa vyeskalovať diskusiu, opýtajte sa, či ešte veria, že ich niekto príde zachrániť. Spýtajte sa, či si vedia predstaviť, že by museli zjesť svojho spolužiaka a podobne.

Záver: Predstavte si, že celé toto dobrodružstvo sa naozaj udalo. Možno nie v reálnom svete, ale vo svete knihy Boh múch. Ak chcete vedieť, ako toto dobrodružstvo skončilo, želám veľa šťastia pri jej čítaní - ale pozor, je trocha strašidelná.

POSELEDNÝ PRIESTOR NA DISKUSIU: Čo si myslíte o tejto situácii? Čo vám bolo nepríjemné? Chceli by ste sa na niečo spýtať? Ako to podľa vás dopadne? Zachránia sa tie deti?